**Ministru kabineta noteikumu projekta "Zemes kadastrālās uzmērīšanas un zemes ierīcības darbu veicēju sertifikācijas, sertifikāta darbības termiņa pagarināšanas un darbības uzraudzības cenrādis" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir noteikt mērnieka profesijas pārstāvju sertifikācijas un uzraudzības pakalpojumu, ko veic Ministru kabineta pilnvarotas sertificēšanas institūcijas, tādējādi pildot valsts deleģēto funkciju, maksas apmēru.  Projekts stāsies spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nekustamā īpašuma valsts kadastra likuma 29. panta 4.1 daļa un pārejas noteikumu 37. punkts.  Zemes ierīcības likuma 4. panta 4.1 daļa un pārejas noteikumu 11. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 23. novembra likums "Grozījumi likumā "Par nodokļiem un nodevām"", 2016. gada 23. novembra likums "Grozījumi Nekustamā īpašuma valsts kadastra likumā" (likumprojekts Nr: 673/Lp12) un 2016. gada 23. novembra likums "Grozījumi Zemes ierīcības likumā" (likumprojekts Nr: 671/Lp12) paredz atteikties no valsts nodevas iekasēšanas par zemes ierīcības darbu un zemes kadastrālās uzmērīšanas darbu sertifikāta izsniegšanu vai sertifikāta darbības termiņa pagarināšanu, to aizstājot ar sertificēšanas institūcijas maksas pakalpojumu, kura apmēru noteiks Ministru kabineta noteikumi atbilstoši Valsts pārvaldes iekārtas likuma 43.1 panta otrajai daļai.  Vienlaikus minētie grozījumi Nekustamā īpašuma valsts kadastra likumā un Zemes ierīcības likumā paredz deleģējumu Ministru kabinetam apstiprināt maksas pakalpojumu cenrādi par zemes kadastrālās uzmērīšanas un zemes ierīcības darbu veicēju sertifikāciju, sertifikāta darbības termiņa pagarināšanu un sertificēto personu darbības uzraudzību.  Tāpat kā 2016. gada 23. novembra grozījumi Nekustamā īpašuma valsts kadastra likumā un Zemes ierīcības likumā, arī 2016. gada 23. novembra likums "Grozījumi Ģeotelpiskās informācijas likumā" (likumprojekts Nr: 672/Lp12), kā sastāvdaļa tika iekļauti likumprojekta "Par valsts budžetu 2017. gadam" paketē, tādēļ tika pieņemti steidzamības kārtībā. Likumprojektu mērķis bija atteikties no valsts nodevas iekasēšanas par kadastrālās uzmērīšanas, zemes ierīcības un ģeodēzisko darbu sertifikāta izsniegšanu vai sertifikāta darbības termiņa pagarināšanu, to aizstājot ar sertificēšanas institūcijas maksas pakalpojumu, kura apmēru noteiks Ministru kabineta noteikumi atbilstoši Valsts pārvaldes iekārtas likuma 43.1 panta otrajai daļai, kas paredz, ka Latvijas Republikas valsts pārvaldes uzdevuma ietvaros privātpersonu sniegto pakalpojumu maksas apmēru vai tā noteikšanas un apstiprināšanas kārtību, kā arī atbrīvojumus nosaka Ministru kabinets.  Nekustamā īpašuma valsts kadastra likuma 29. panta otrā daļa paredz, ka sertifikātu zemes kadastrālajam uzmērītājam izsniedz vai atsaka izsniegt, sertifikāta darbību aptur vai atjauno, sertifikāta darbības termiņu pagarina vai atsaka to pagarināt un sertifikātu anulē Ministru kabineta pilnvarota sertificēšanas institūcija. Analoģisku normu attiecībā uz sertifikātu zemes ierīcības darbu veicējam paredz Zemes ierīcības likuma 4. panta otrā daļa.  Tādējādi ir uzskatāms, ka sertificēšanas institūcijas, kas Ministru kabineta 2010. gada 10. augusta noteikumos Nr.764 "Noteikumi par sertificēšanas institūcijām, kuras izsniedz sertifikātu zemes kadastrālajam uzmērītājam un zemes ierīcības darbu veicējam" (turpmāk – noteikumi Nr. 764) ir pilnvarotas izsniegt sertifikātu, pagarināt sertifikāta darbības termiņu un uzraudzīt sertificēto personu darbību, veic valsts deleģēto funkciju un tādēļ to pakalpojumu maksa attiecīgajās jomās jānosaka Ministru kabineta izdotajos noteikumos.  Būtiski norādīt, ka mērniecības jomā sertifikāti, atbilstoši Ministru kabineta 2010. gada 1. novembra noteikumiem Nr. 1011 "Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā" tiek izsniegti ne tikai zemes kadastrālās uzmērīšanas darbu un zemes ierīcības darbu jomā, bet arī ģeodēzijā. Minētais liecina par mērniecības jomas vienotību un nedalāmību, proti, mērniecības nozare (kadastrālā uzmērīšana, zemes ierīcība un ģeodēzija) ir vienota un nav skatāma šauri un sadrumstaloti.  Lai gan no likumprojektu, kas paredzēja atteikties no valsts nodevas iekasēšanas par zemes ierīcības, zemes kadastrālās uzmērīšanas un ģeodēzisko darbu sertifikāta izsniegšanu, anotācijām ir skaidrs likumdevēja mērķis sertificēšanas institūcijas, kas izsniedz sertifikātu un uzrauga sertificēto personu profesionālo darbību zemes kadastrālajā uzmērīšanā, zemes ierīcībā un ģeodēzijā, maksas pakalpojumu apmēru regulēt Ministru kabineta noteikumos, tomēr Ģeotelpiskās informācijas likuma normās likumdevēja mērķis tika iekļauts nepilnīgi, atsakoties tikai no valsts nodevas iekasēšanas, likumā neiekļaujot nepārprotamu deleģējumu Ministru kabinetam apstiprināt ģeodēzisko darbu veicēju sertifikācijas un uzraudzības maksas pakalpojumu cenrādi.  Vienlaikus, jāņem vērā, ka ar pilnvarojumu (deleģējumu) jāsaprot ne tikai viena konkrēta, lakoniska tiesību norma, bet paša likuma būtība un mērķi. Turklāt, noskaidrojot pilnvarojuma (deleģējuma) apjomu, jāņem vērā arī konkrētās nozares specifika, kuru likumdevējs uzdevis reglamentēt Ministru kabinetam.  Var secināt, ka likumdevēja mērķis bija noteikt Ministru kabinetam tiesībspēju (kompetenci) noregulēt ne tikai vienotu pilnvarotās sertificēšanas institūcijas sertifikāta izsniegšanas un pilnvaroto personu uzraudzības pakalpojumu maksas cenrādi zemes ierīcības un zemes kadastrālās uzmērīšanas darbu jomā, bet arī ģeodēzisko darbu jomā.  Vēl jo vairāk tas ir pamatojams ar to, ka sertificēšanas institūcija, kas izsniedz sertifikātu un uzrauga sertificētās personas zemes ierīcības, zemes kadastrālās uzmērīšanas un ģeodēzijas jomā veic valsts deleģēto uzdevumu, tādēļ nav pieļaujams, ka tikai divu mērniecības jomas specialitāšu sertificēšanas tiesīgās institūcijas un to maksas pakalpojumi ir noteikti ar Ministru kabineta noteikumiem, bet attiecībā uz trešo jomu privātpersonai tiek dota rīcības brīvība valsts deleģētā uzdevuma ietvaros sniegto pakalpojumu maksas apmēra noteikšanā. Regulējumu par savstarpēji saistītajiem jautājumiem jāapvieno vienos Ministru kabineta noteikumos, tādējādi atvieglojot orientēšanos tiesiskajā regulējumā un nodrošinot tiesiskā regulējuma vienotību. Iespējams izveidojušās situācijas, kad valsts deleģētā uzdevuma izsniegt sertifikātu un uzraudzīt sertificēto personu darbību ģeodēzijas jomā ietvaros iztrūkst tiesiskais regulējums, iemesls ir iepriekšminēto likumprojektu pieņemšana divos lasījumos un tādējādi arī ierobežotais priekšlikumu iesniegšanas termiņš.  Turklāt, minētais jautājums skatāms kopsakarā arī ar sertificēšanas institūciju pilnvarojumu sertificēt un uzraudzīt sertificētās personas mērniecības jomā. Proti, saskaņā ar Nekustamā īpašuma valsts kadastra likuma 29. panta otro daļu un Zemes ierīcības likuma 4. panta otro daļu, sertifikātu zemes kadastrālajam uzmērītājam un zemes ierīcības darbu veicējam izsniedz vai atsaka izsniegt, sertifikāta darbību aptur vai atjauno, sertifikāta darbības termiņu pagarina vai atsaka to pagarināt un sertifikātu anulē Ministru kabineta pilnvarota sertificēšanas institūcija. Savukārt saskaņā ar Ģeotelpiskās informācijas likuma 22.panta otro daļu sertifikātu ģeodēzisko darbu veicējam izsniedz Latvijas Nacionālajā akreditācijas birojā akreditēta sertificēšanas institūcija, neparedzot īpašu Ministru kabineta pilnvarojumu.  Ņemot vērā minēto, mērniecības nozari ir nepieciešams harmonizēt, vienotus noteikumus par sertificēšanas institūcijām, kuras izsniedz sertifikātu mērnieka specialitātes pārstāvjiem, kā arī sertificēšanas maksas pakalpojumu apmēra regulēšanas nosacījumus attiecinot ne tikai uz zemes kadastrālās uzmērīšanas un zemes ierīcības darbu, bet arī ģeodēzisko darbu jomu.  Tādējādi Aizsardzības ministrijai ir nepieciešams izvērtēt nepieciešamību veikt attiecīgus grozījumus Ģeotelpiskās informācijas likumā, paredzot deleģējumu Ministru kabinetam pilnvarot sertificēšanas institūciju, kas ģeodēzisko darbu veicējam izsniedz vai atsaka izsniegt, aptur vai atjauno sertifikāta darbību, pagarina sertifikāta darbības termiņu vai atsaka to pagarināt un anulē sertifikātu, kā arī apstiprināt sertifikācijas un uzraudzības maksas pakalpojumu cenrādi.  Lai Ministru kabinets laika posmā līdz Ģeotelpiskās informācijas likuma grozījumu spēkā stāšanās brīdim spētu sagatavoties grozījumu darbības nodrošināšanai, šobrīd projektā nepieciešams paredzēt, ka projektā aprēķināto pakalpojumu izmaksas tiek attiecinātas un piemērotas uz visām mērniecības jomas specialitātēm, nodrošinot vienotus noteikumus visās specialitātēs un mērniecības jomas nedalāmību.  Tādējādi projekta protokollēmums paredz uzdevumu Aizsardzības ministrijai izstrādāt nepieciešamos Ģeotelpiskās informācijas likuma grozījumus, vienlaicīgi nosakot, ka līdz izstrādāto grozījumu spēkā stāšanās brīdim, sertificēšanas institūcija projektā noteiktos izcenojumus attiecina arī uz ģeodēzijas jomu. Ņemot vērā minēto, projektā ir iekļauti ne tikai pakalpojumu aprēķini zemes kadastrālās uzmērīšanas un zemes ierīcības specialitātēs, bet arī ģeodēzijas specialitātē.  Institūcijām, kas veic profesionālās darbības uzraudzību un profesionālās kvalifikācijas atzīšanu reglamentētajās profesijās, ir jāveic arī Ministru kabineta 2006. gada 14. februāra noteikumos Nr. 128 "Noteikumi par institūcijām, kas izsniedz Latvijas Republikas iedzīvotājiem nepieciešamos dokumentus viņu profesionālās kvalifikācijas atzīšanai ārvalstīs, un šo dokumentu izsniegšanas kārtību" (turpmāk – noteikumi Nr. 128) noteiktos pienākumus. Saskaņā ar noteikumiem Nr. 128, personām viņu profesionālās kvalifikācijas atzīšanai ārvalstīs ir jāizsniedz vairākus dokumentus atbilstoši personas pieprasījumam:  1) dokumenti, kuri apliecina personas tiesības darboties Latvijas Republikā reglamentētā profesijā, pamatojoties uz atbilstošu profesionālo kvalifikāciju;  2) dokumenti, kuri apliecina personas profesionālo pieredzi Latvijas Republikā reglamentētā profesijā;  3) dokumenti, kuri apliecina, ka personai nav atņemtas vai ierobežotas tiesības darboties Latvijas Republikā reglamentētā profesijā profesionālu pārkāpumu vai noziedzīgu nodarījumu dēļ.  Papildus norādāms, ka pamatojoties uz Valsts kontroles revīzijas ziņojumā "Vai valstī tiek īstenota efektīva uzraudzība pār zemes kadastrālās uzmērīšanas pakalpojumu sniegšanu?" (apstiprināts ar Valsts kontroles 02.02.2018. lēmumu Nr. 2.4.1.-7/2017.), (turpmāk – Revīzijas ziņojums) akcentēto, ka mērnieku sertificēšana uzticēta privāto tiesību subjektiem, kuru primārais mērķis ir peļņas gūšana un kuru pieeja uzraudzības procesa īstenošanā un normatīvo aktu prasību piemērošanā ir atšķirīga, Tieslietu ministrija izstrādāja Informatīvo ziņojumu "Par atbildības izvērtējumu zemes kadastrālās uzmērīšanas, zemes ierīcības un ģeodēzisko darbu jomā", kas tika apstiprināts Ministru kabineta 2019. gada 10. decembra sēdē. Informatīvais ziņojums risina Valsts kontroles akcentētās problēmas, paredzot uzdevumu izstrādāt grozījumus normatīvajos aktos, nosakot, ka turpmāk personu sertificēšanu zemes kadastrālās uzmērīšanas, zemes ierīcības un ģeodēziskās darbības jomā veiks mērniecības jomā esošas profesionālās organizācijas izveidots sertifikācijas centrs. Ņemot vērā, ka paralēli šim projektam tiek izstrādāti arī minētie grozījumi pilnvaroto sertificēšanas institūciju sarakstā, projekts tika izstrādāts, ņemot vērā noteikumos Nr. 764 šobrīd vienīgās pilnvarotās profesionālās organizācijas sertificēšanas centra (Latvijas Mērnieku biedrības Sertifikācijas centra) iesniegtos aprēķinus.  Pašreiz Latvijas Mērnieku biedrības Sertifikācijas centra pakalpojumu maksas ir noteiktas tā apstiprinātā cenrādī un ir pieejamas tā tīmekļa vietnē.  Saskaņā ar Pievienotās vērtības nodokļa likuma 3. panta astoto daļu privātpersonas, kuras saskaņā ar Valsts pārvaldes iekārtas likumu pilda tām deleģētus valsts pārvaldes uzdevumus, neuzskata par nodokļa maksātājiem attiecībā uz tām darbībām vai darījumiem, kuros tās iesaistās valsts pārvaldes funkciju vai uzdevumu pildīšanā.  **Noteikumu projekts nosaka maksu par:**  1. sertificēšanu vienā sertifikācijas jomā 150 euro apmērā bez PVN;  2. maksu par sertifikāta darbības termiņa pagarināšanu vienā sertifikācijas jomā 50 euro apmērā bez PVN;  3. maksu par sertificētās personas darbības uzraudzību zemes ierīcības sertifikācijas jomā gadā 97,49 euro apmērā bez PVN;  4. maksu par sertificētās personas darbības uzraudzību zemes kadastrālās uzmērīšanas darbu un ģeodēzijas darbu sertifikācijas jomā gadā 194,13 euro apmērā bez PVN.  **1. Sertificēšanas vienā sertifikācijas jomā maksas pakalpojuma izcenojumu aprēķins:**  Maksa par sertificēšanu ir noteikta par vienu darbību.  Maksa par sertificēšanu vienā sertifikācijas jomā sastāv no teorijas un praktiskā eksāmena nodrošināšanas, kā arī to sagatavošanas, labošanas un pārrunu veikšanas izmaksām, un administratīvajām izmaksām (t.sk. telpu nomas izmaksām).   |  |  |  |  | | --- | --- | --- | --- | | Pārbaudes nosaukums | stundu skaits | Stundas likme, EUR (ar IIN) | Kopā, EUR | | Teorijas eksāmens | 1 | 25.00 | 25.00 | | Praktiskais eksāmens | 2 | 25.00 | 50.00 | | Eksāmena sagatavošana, labošana un pārrunas | 2 | 25.00 | 50.00 | | Administratīvie izdevumi (t.sk. telpa) | 2 | 12.50 | 25.00 | | **Maksas pakalpojuma izcenojums (euro)** |  |  | **150.00** |   **2. Sertifikāta darbības termiņa pagarināšanas maksas pakalpojuma izcenojuma aprēķins:**  Maksa par sertifikāta darbības termiņa pagarināšanu ir noteikta par vienu darbību.   |  |  |  |  | | --- | --- | --- | --- | | Pārbaudes nosaukums | stundu skaits | Stundas likme, EUR (ar IIN) | Kopā, EUR | | Dokumentu izvērtēšana | 1 | 25.00 | 25.00 | | Administratīvie izdevumi (t.sk. telpa) | 2 | 12.50 | 25.00 | | **Maksas pakalpojuma izcenojums (euro)** |  |  | **50.00** |   **3. Sertificēto personu uzraudzības izmaksu aprēķini, atkarībā no sertifikācijas jomas**  Maksa par sertificētās personas darbības uzraudzību, ņemot vērā atšķirīgo uzraudzības apjomu un ar to saistītās izmaksas, ir noteikta atšķirīgi, atkarībā no sertifikācijas jomas.  Noteikumu projektā iekļauto izmaksu noteikšanā ievērots tas, ka katrā sertificējamā jomā vērtē riskus, nepieciešamo darbu apjomu uzraudzībā un sūdzību izskatīšanā. Zemes ierīcības darbi ietver mazākus riskus un uzraudzībai nepieciešamo laiku, kā tas ir zemes kadastrālās uzmērīšanas (un arī ģeodēzijas) darbos. Tāpat zemes ierīcības darbos sūdzību skaits ar ietekmi uz trešajām personām, saskaņā ar mērniecības jomas profesionālās organizācijas sertifikācijas centra sniegto informāciju, ir niecīgs iepriekšējā sertifikācijas periodā (~10 gadi).  Zemes kadastrālās uzmērīšanas darbu un ģeodēzisko darbu uzraudzības izmaksas noteiktas augstākas, jo šajās jomās uzraudzība veicama apvidū, kas prasa papildus izmaksas ekspertiem (laiks, instrumentu īre/amortizācija, transporta izdevumi, u.c.). Darbību veikšana no uzraudzības viedokļa zemes kadastrālās uzmērīšanas darbos un ģeodēziskajos darbos ir faktiski identiskas. Turklāt ģeodēzisko darbu veicējiem ir lielāks izpildāmo darbu skaits un specifika, savukārt, zemes kadastrālās uzmērīšanas darbos ir novērojams lielāks sūdzību skaits un bieži arī ietekme uz trešajām personām, salīdzinājumā ar zemes ierīcības darbu jomu.  **3.1. sertificētās personas darbības uzraudzības zemes ierīcības sertifikācijas jomā maksas pakalpojuma izcenojuma aprēķins:**   |  |  | | --- | --- | | Izmaksu veids | Izmaksu apjoms, euro | | Tiešās izmaksas | | | Ārējo ekspertu pakalpojumu izdevumi | 47,12 | | Tiešās izmaksas kopā: | 47,12 | | Netiešās izmaksas | | | Atlīdzība | 36,60 | | Kancelejas preces | 0.50 | | Sakaru, apdrošināšanas un biroja pakalpojumi | 11,81 | | Akreditācijas izdevumi | 1,46 | | Netiešās izmaksas kopā: | 50,36 | | Pakalpojuma izmaksas kopā: | 97,49 |   **3.2. sertificētās personas darbības uzraudzības zemes kadastrālās uzmērīšanas darbu sertifikācijas jomā maksas pakalpojuma izcenojuma aprēķins:**   |  |  | | --- | --- | | Izmaksu veids | Izmaksu apjoms, euro | | Tiešās izmaksas | | | Ārējo ekspertu pakalpojumu izdevumi | 142,68 | | Tiešās izmaksas kopā: | 142,68 | | Netiešās izmaksas | | | Atlīdzība | 37,39 | | Kancelejas preces | 0,51 | | Sakaru, apdrošināšanas un biroja pakalpojumi | 12,06 | | Akreditācijas izdevumi | 1,49 | | Netiešās izmaksas kopā: | 51,45 | | Pakalpojuma izmaksas kopā: | 194,13 |   \*Līdz grozījumu Ģeotelpiskās informācijas likumā, kas paredz deleģējumu Ministru kabinetam apstiprināt sertifikācijas un uzraudzības maksas pakalpojumu cenrādi, spēkā stāšanās brīdim, sertificēšanas institūcijas maksas pakalpojumu cenrāža noteikto uzraudzības gada maksu zemes kadastrālās uzmērīšanas sertifikācijas jomā piemēro arī sertificētās personas darbības uzraudzības ģeodēzijas sertifikācijas jomai. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Latvijas Mērnieku biedrības Sertifikācijas centrs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes ierīcībā, zemes kadastrālajā uzmērīšanā un ģeodēzijā sertificētās personas, personas, kas vēlās iegūt sertifikātu zemes ierīcībā, zemes kadastrālajā uzmērīšanā un ģeodēzijā, Latvijas Mērnieku biedrības Sertifikācijas centrs. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nerada ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Saskaņā ar 2011. gada 3. maija Ministru kabineta noteikumu Nr. 333 “Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība” 10. punktu, maksas pakalpojuma izcenojums ietver tiešās un netiešās izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts šo jomu neskar. |
| 2. | Atbildīgā institūcija | Noteikumu projekts šo jomu neskar. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā Ministru kabineta 2011. gada 3. maija noteikumos Nr. 333 "[Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība](http://likumi.lv/ta/id/230308?&search=on)" noteikto maksas pakalpojumu noteikšanas metodiku, pirms noteikumu projekta izstrādes Tieslietu ministrija ir lūgusi Latvijas Mērnieku biedrības Sertifikācijas centram sniegt informāciju par institūcijas cenrādī iekļautā maksas pakalpojuma "sertifikācija vienā jomā", "profesionālās darbības uzraudzība vienā jomā" un "sertifikāta darbības termiņa pagarināšana vienā jomā" izcenojuma aprēķinu un ar šo pakalpojumu sniegšanu saistītos izdevumus. |
| 2. | Sabiedrības līdzdalība projekta izstrādē | Noteikumu projekts šo jomu neskar. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Mērnieku biedrības Sertifikācijas centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas. Esošu institūciju likvidācija vai reorganizācija netiek plānota. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Zaula 67036999

[Linda.Zaula@tm.gov.lv](mailto:Linda.Zaula@tm.gov.lv)